Dermed skydes skybrudssæsonen for alvor i gang.

Efter en lang række dage med stort set tørvejr og perioder med masser af sol, sker der nu ting og sager i atmosfæren. Luftmassen over Danmark bliver de næste dage markant mere ustabil, og det åbner for risikoen for kraftige tordenbyger. Stedvis kan tordenbygerne blive så kraftige, at de kan resultere i skybrud, hvilket er defineret ved 15 millimeter regn eller derover i løbet af 30 minutter. Skybrud giver risiko for blandt andet oversvømmede kældre og viadukter. Her er risikoen størst Søndag starter ligesom lørdag med en del sol over det ganske land. Dog er der lidt flere skyer rundt omkring på himlen. Som solen får mere og mere fat op ad dagen, stiger potentialet for, at der kan udvikles kraftige tordenbyger. Risikoen for et tordenskrald er størst i et område, der strækker sig fra Thy ned over Midtjylland samt Midtfyn. Nogle prognoser spår, at der er cirka 10 til 20 procent chance for skybrud i løbet af søndagen. Risikoen for tordenbyger og skybrud stiger mandag, hvor luftmassen ser ud til at blive endnu mere ustabil. Her kan der opstå tordenbyger i størstedelen af Jylland, Fyn og måske Vestsjælland. Derudover er muligheden for skybrud større. Hvor de rammer helt præcis er dog svært at spå om, men når de først begynder at blive dannet, går det stærkt. Tirsdag kan der igen dukke nogle intense tordenbyger op, men herefter er der udsigt til en lang periode med overvejende tørvejr. Skulle det første skybrud komme en af de næste dage, stemmer det meget godt overens med, hvad man kan forvente. Gennemsnitsdatoen for første skybrud er nemlig 16. maj. Dermed kan vi officielt skyde skybrudssæsonen i gang. Skybrud er et sommerfænomen I Danmark har man ført statistik over skybrud siden 2011. Og der tegner sig et klart billede af, hvornår risikoen for skybrud er størst. Ifølge statistikkerne er der cirka 23 dage om året, hvor der et eller andet sted i Danmark er et skybrud. De fleste dage fordeler sig hen over sommermånederne, hvor især august har mange dage med de meget kraftige regnbyger. Sommerhalvåret er i det hele taget højsæson for skybrud, da den varmere luft kan indeholde mere vanddamp. Dermed er der en større sandsynlighed for, at skyerne på en sommerdag kan udvikle sig til de såkaldte kumulonimbusskyer, der også går under navnet 'skyernes konge'. Disse skyer har en enorm størrelse og kan vokse mange kilometer op i atmosfæren – og så kan de afgive store mængder nedbør, som kan resultere i skybrud, hvis forholdene er til det. Det kraftigste skybrud, der er målt i Danmark, kom i forbindelse med det historiske skybrud i København 2. juli 2011 . Dengang blev der i den københavnske forstad Ishøj registreret en intensitet på ekstreme 63 millimeter nedbør på en halv time.